พันธบัตรดอก3.75% เปิดขายยาวถึง9มี.ค.
คลังขยายเวลาขายพันธบัตรรัฐบาลเพื่อรายย่อยเป็นพิเศษวงเงิน 3,000 ล้านบาท ดอกเบี้ย 3.75% ยาวถึง 9 มี.ค. 2555
3 ม.ค. 2555

คลังขยายเวลาขายพันธบัตรรัฐบาลเพื่อรายย่อยเป็นพิเศษวงเงิน 3,000 ล้านบาท ดอกเบี้ย 3.75% ยาวถึง 9 มี.ค. 2555 
ธนาคารแห่งประเทศไทย (ธปท.) ออกประกาศขยายเวลาจำหน่ายพันธบัตรออมทรัพย์รัฐบาลออกไปจนถึง 9 มี.ค. 2555 ตามที่ น.ส.สุภา ปิยะจิตติ รองปลัดกระทรวงการคลังประกาศให้ขยายเวลาจำหน่ายพันธบัตรรัฐบาลเพื่อรายย่อยพิเศษ ในปีงบประมาณ 2554 จำนวน 1 รุ่น วงเงินไม่เกิน 3,000 อายุ 3 ปี เพื่อเป็นการเพิ่มปริมาณ (Re–Open) พันธบัตรรัฐบาลเพื่อรายย่อยพิเศษ ที่ได้ประกาศขายให้กับประชาชนรายย่อยเมื่อวันที่ 7 ต.ค.-30 ธ.ค. 2554 แต่ยังจำหน่ายไม่หมด
พันธบัตรรัฐบาลเพื่อรายย่อยพิเศษ ในปีงบประมาณ 2555 ที่ยังเหลือนั้นมีอายุคงเหลือ 2.93 ปี จ่ายดอกเบี้ย 3.75% ต่อปี 
ทั้งนี้ ประชาชนสามารถซื้อผ่านธนาคารกรุงไทยทุกสาขา และตู้เอทีเอ็มของธนาคารกรุงไทยทุกแห่ง 
ธปท.ระบุว่า การขยายระยะเวลาการจำหน่ายออกไปจนถึงวันที่ 9 มี.ค. 2555 ก็เพื่อให้มีพันธบัตรออมทรัพย์จำหน่ายให้แก่ประชาชนอย่างต่อเนื่อง 
คาดว่าสาเหตุที่คลังจำหน่ายพันธบัตรไม่หมดน่าเป็นผลมาจากยอดขายพันธบัตรต่อรายต่ำ เพราะกำหนดขายให้เฉพาะรายย่อยเท่านั้น 
นอกจากนี้ ยังมีสาเหตุส่วนหนึ่งเป็นเพราะระบบธนาคารพาณิชย์มีการแข่งขันระดมเงินฝากสูง เห็นได้จากธนาคารพาณิชย์บางแห่งประกาศจ่ายดอกเบี้ยเงินฝากประจำพิเศษ 5 เดือน สูงถึง 3% ซึ่งเมื่อเทียบระยะเวลาและผลตอบแทนแล้วสูงกว่าพันธบัตรรัฐบาล